Marlene Harpsøe (DD), 2026-02-18:
Det her er et ufattelig vigtigt lovforslag.
Det kan godt være, at man ikke lige tænker over det, når man sidder herinde, men for de mennesker, som oplever ophobning af væske i f.eks. ben eller arme, og som har svært ved at få bevilget støttestrømper eller lignende, så er det altså bare virkelig, virkelig vigtigt, at vi i dag behandler et lovforslag, som klart definerer, om det er regionsrådet, eller om det er kommunalbestyrelsen, som skal udlevere de her kompressionsprodukter.
For det her er et område, der har sejlet i årevis, og jeg har gentagne gange mødt borgere og fået henvendelser fra borgere, som oplever et system, der er så rigidt og så præget af kassetænkning, i forhold til hvem der er, der skal bevilge de her kompressionsprodukter i dag.
Det går ud over de mennesker, som det handler om, som måske har et lymfødem i benene, og som ikke kan få den nødvendige hjælp til at få de her kompressionsprodukter, som f.eks. en støttestrømpe kan udgøre.
De oplever smerter, ubehag og nedsat funktionsevne.
De kan måske have svært ved at passe deres arbejde og passe familielivet.
De får nedsat funktionsevne.
Det er nogle af de risici, der er ved ikke at få det rette hjælpemiddel eller den rette behandling i tide.
Der er en ufattelig silotænkning på det her område i dag, og derfor er det så vigtigt, at kommuner og regioner, men selvfølgelig også regeringen har sat sig ned og prøvet at aftale, hvordan vi løser det her.
For det skal og må løses, og det her lovforslag er et lovforslag, der går den rigtige retning.
Men jeg må også erkende, at det altså er vigtigt, at vi følger op med en evaluering af den her ordning.
Løser det virkelig det problem, som vi har sat os for at løse?
Grunden til, at jeg siger det, er nok også, at vi jo har oplevet så mange år med problemer på det her område, og det er borgerne, der igen og igen kommer i klemme.
Det skal man altså lige huske.
Der er ufattelig mange og flere, end man tror, der altså lider under de her problemer med ophobning af væske i ben og arme.
Derfor er det så hamrende vigtigt, at vi får løst det.
Så derfor vil jeg i hvert fald gerne opfordre til, at man evaluerer ordningen, f.eks. efter 1 år, for at høre, hvordan det går.
Der er også andre ting, som vi selvfølgelig skal kigge på.
Der er afgrænsningscirkulæret, som vi jo også i forbindelse med aftalen om en ny sundhedsreform har forpligtet os på at vi skal kigge nærmere ind i.
Jeg går ud fra, at regeringen husker det og indkalder til forhandlinger om på et tidspunkt.
Så er der også alle de her udfordringer i dagligdagen med at få kompressionsprodukter.
Hvis man er et menneske, som har problemer med f.eks. væske i benene, så er det sådan lidt absurd, synes jeg, at man, selv om man har både hjemmesygeplejersken og ens egen læge, der siger, at man har behov for det, så skal til at søge om det for at få det.
Det giver ikke mening.
Jeg synes, at vi skulle have sådan en skranke, man kunne gå til i den enkelte kommune og gå ned og få de støttestrømper, som man har behov for, og få dem udleveret, når man har behov for dem, uden at der skal være et eller andet kompliceret juridisk system, som gør det mere bureaukratisk, end hvad godt er.
Jeg ved ikke, hvor mange af jer der sidder her i salen i dag, som nogen sinde har haft et par støttestrømper, men det er ikke sådan, at man går og tænker: De her støttestrømper skal jeg bare have flest mulige af; jeg skal da udnytte systemet, når jeg får gratis støttestrømper; de vil se rigtig flotte ud til den her nederdel.
Det er ikke sådan, folk derude tænker.
Tværtimod tænker de: Ej, hvor er det træls, at jeg skal have støttestrømper; hvordan kan jeg bedst muligt gemme dem væk under en eller anden form for buks eller lignende, så folk ikke ser det?
Så det er bare for at sige, at man ikke får støttestrømper for sjov.
Så gør det nu så nemt og smidigt som overhovedet muligt for borgerne at få de her kompressionsprodukter.
Det vil være min klare opfordring.
Danmarksdemokraterne kan på den baggrund støtte lovforslaget, men vi vil også klart opfordre til, at man sørger for dels at kigge nærmere på afgrænsningscirkulæret, dels at kigge nærmere på, hvordan man udleverer hjælpemidler fra kommunerne i dag.